《题米南宫云山图》
明代·蒲庵禅师

南宫米黻生殊方，驰名画史妙莫当。
墨云翻空太阴黑，功夺造化开微茫。
酒酣放笔情烂熳，爱写长林带溪岸。
昆仑移得毫芒间，数点浮云落天半。
鸭嘴滩头沙浦通，鲤鱼浪飒苔花风。
山腰路险不可屐，飞瀑倒挂青天虹。
我忆南游溯湘沔，七十二峰长对面。
赤壁山高看洞庭，一道澄波泻秋练。
人生谁无丘壑怀，可奈尘土羁长才。
子陵不遇刘文叔，钓台未必高云台。
展图颇识旧行处，仿佛微钟隔烟树。
荒尽菱租老未归，寄书欲问沙头鹭。